<classify> MWAKA 2020 umekuja. Kama ungewahi kidogo, ungemkuta kaka yako Mwaka 2019; ameondoka hapa usiku wa kuamkia leo. Karibu sana 2020 wala usijione kuwa mmekuja wengi yaani wewe mwenyewe, watoto wako wote 12; wajukuu 54 na vitukuu wako yaani siku 365; karibu sana maana tulikungojea kwa hamu.Kwa kuwa umewadia ukiwa umechelewa kidogo hivyo tukushuhudie kwa macho yako, acha nikudokeze machache mazito miongoni mwa mengi ya kisiasa hasa hasa, yaliyoonesha kuwa vyama vya upinzani, vimejijeruhi mno vyenyewe ndiyo maana kama vingekubaliana na maoni yangu, ningevishauri vijichunguze tangu makoko hadi matandu ya ukweli ili vibaini nani mchawi maana ibilisi wa mtu, ni mtu mtu mwenyewe na kikulacho, ki nguoni mwako.Kuna mambo mengi kwelikweli, lakini leo nitakusimulia machache sana hasa yaliyovifanya vyama vya upinzani, vijikaange na kujijeruhi mwaka uliopita na hapa, nitaanza na suala la Uchaguzi wa Serikali za Mitaa uliofanyika Novemba 24, 2019.UCHAGUZI WA SERIKALI ZA MITAANovemba 24, mwaka ulioisha jana, Tanzania iliendesha Uchaguzi wa Serikali za Mitaa. Uchaguzi huu ni tofauti na ule utakaousimamia wewe Mwaka 2020 baadaye ukiandaliwa na Tume ya Taifa ya Uchaguzi NEC; uchaguzi ambao huwapata rais, wabunge na madiwani.Akitoa taarifa ya matokeo ya Uchaguzi huo wa Serikali za Mitaa mjini Dodoma,Waziri wa Nchi Ofisi ya Rais Tawala za Mikoa na Serikali za Mitaa Tamisemi, Selemani Jafo, alisema Chama Cha Mapinduzi CCM kilishinda katika vijiji 12,260 sawa na asilimia 99.9, mitaa 4263 sawa na asilimia 100 na kujinyakulia vitongoji 63,970 sawa na asilimia 99.4.Kimsingi, watu mbalimbali wanasema upinzani ulijijeruhi katika uchaguzi huo wakisisitiza kuwa, wapinzani walilala usingizi wakisubiri siku ya kupiga kura, huku chama tawala CCM kikiendelea kutoa elimu ya mpigakura kwa wanachama wake mintarafu namna sahihi ya kujaza fomu sambamba na kanuni za uchaguzi. Baada ya kile kinachodaiwa kuwa ni matunda ya kosa hilo kuwa sumu wakati wa mchakato wa kuchukua na kurudisha fomu, wapinzani Chadema wakiwa mstari wa mbele, walikumbuka hadithi ya Sizitaki Mbichi Hizi.Wakatangaza kujitoa katika mchakato wa uchaguzi. Mwenyekiti wa Kitaifa wa Chama cha Demokrasia na Maendeleo CHADEMA, Freeman Mbowe akanukuliwa akisema: ... Tumelazimika kukaa na kutafakari, baada ya vikao tulivyofanya kwa siku nzima ya leo, tumeamua kutobariki uchaguzi huu, ubatili umefanywa. Sisi kama chama hatutashiriki katika uchaguzi huu, hatuko tayari... Mintarafu suala hilo, Katibu wa Itikadi na Uenezi wa CCM, Humphrey Polepole akasema: Wenzetu hawa wamekuwa wakikosea sana katika kujaza fomu, ukiwa na haraka mfano mtaa unaitwa Sinza A, lakini wewe kwa kuvurugwa kwako unaandika Sinzaa basi hapo lazima uondolewe, wagombea wengi hawa ni watu ambao hata kazi hawana, hawajui kusoma wala kuandika, unategemea nin i hapo?Mwanzoni mwa hoja hii nimesema wapinzani walikumbuka hadithi ya Sizitaki Mbichi Hizi; kwanini? Kwa sababu awali, Mbowe alitangaza kuwa chama chake hakiwezi kususia uchaguzi, lakini dalili za kushindwa zilipobainika wazi, wakaona heri kususa kuliko kushindwa kiaibu.UCHAGUZI NDANI YA CHADEMADesemba 18, 2019, Chadema kilifanya mkutano mkuu kuchagua mwenyekiti wa chama na makamu wake. Kama ilivyotarajiwa, Freeman Mbowe akaendelea kukalia kiti chake kama mwenyekiti. Kwa wengi, mduwao uligeuka kuwa mshangao kamili baada ya Mbowe kumteua Mbunge wa Kibamba aliyekuwa Naibu Katibu Mkuu Bara, John Mnyika kuwa Katibu Mkuu wa Chadema, nafasi iliyokuwa ikishikiliwa na Dk Vincent Mashinji.Nafasi aliyokuwa nayo Mnyika akapewa Singo Benson Kigaila. Salumu Mwalim ameendelea na nafasi yake ya Naibu Katibu Mkuu Zanzibar. Nafasi ya Makamu Mwenyekiti Tanzania Bara, alikabidhiwa kwa Tundu Lissu yupo nje ya nchi huku Makamu Mwenyekiti Zanzibar akikabidhiwa Issa Said Mohamed. Baada ya uchaguzi na uteuzi huo, Mashinji aliripotiwa kuandika kwenye twitter: Haikuwa rahisi lakini tumetoka wote tukiwa wamoja.Kichwani mwa kila mmoja, kumejaa siri nyingi sana... Eeh, Mungu mwenye enzi, nashukuru sana kwa kutulinda mpaka tukatoka salama. Asante Wanachadema wote, na Watanzania kwa ushirikiano mwema! Aidha, kutokana na mchakato huo wa uchaguzi ndani ya Chadema mwezi uliopita, Mashinji alinukuliwa akimpongeza mrithi wake Mnyika huku akimhimiza kusimamia vyema majukumu yake ili Chadema iwe taasisi imara na si mali ya watu fulani. Yes! Ndiyo demokrasia hiyo ndani ya vyama vya upinzani.SEIF ANATOKA CUF, ANAJIUNGA ACT-WAZALENDOMachi 18, 2019 siasa za Tanzania hasa upande wa kambi ya upinzani zinaandika historia. Aliyekuwa Katibu Mkuu wa Chama cha Wananchi CUF, Seif Sharif Hamad anajiunga na chama kingine cha upinzani, ACTWazalendo kinachoongozwa na Mbunge wa Kigoma Mjini, Zitto Kabwe. Maalim Seif alifanya uamuzi huo baada ya uamuzi wa Mahakama Kuu uliompa ushindi Mwenyekiti wa CUF, Profesa Ibrahim Lipumba kutokana na mvutano kati yao.Mahakama Kuu ilimpa ushindi Lipumba kuendelea na jukumu lake la uenyekiti wa CUF Kitaifa. Seif alidumu na CUF kwa miongo kadhaa, hivyo kuondoka kwake kumeandika historia mpya katika medani za siasa visiwani Zanzibar.LOWASSA ANAREJEA NYUMBANI CCMEdward Lowassa, aliyewahi kuwa Waziri Mkuu wa Tanzania, alitangaza kujitoa katika chama tawala; Julai 28, 2015 baada ya jina lake kuenguliwa kwenye mchakato wa kutafuta mgombea wa urais ndani ya CCM kuelekea Uchaguzi Mkuu wa 2015.Katika mchakato huo, Rais John Magufuli alisimamishwa na kushinda. Alitangaza kurudi rasmi chama alichokuwa awali, Chama Cha Mapinduzi CCM, akitokea Chadema alikokaa kwa takribani miaka mitatu.Hili lilifanyika Machi 1, 2019. Shughuli ya kumpokea Lowassa ilifanyika Ofisi Ndogo ya CCM, Makao Makuu, Lumumba, jijini Dar es Salaam na iliongozwa na Mwenyekiti wa chama hicho, Rais Magufuli aliyekuwa sambamba na Katibu Mkuu wa chama hicho, Dk Bashiru Ally na Makamu Mwenyekiti wa CCM, Philip Mangula na baadhi ya makada wa chama hicho, akiwamo Rostam Aziz. Lowassa alisema amerudi nyumbani.Rais Magufuli alisema: Ndugu zangu kama alivyozungumza Lowassa, ametumia maneno mafupi, amerudi nyumbani na nyumbani ni hapa CCM, ndiyo maana amesimama kwenye jengo la Makao Makuu Ofisi ndogo ya CCM. Naye Katibu Mkuu wa CCM, Dk Bashiru alipozungumza, alisema wamempokea Lowassa.Ametangaza kurudi nyumbani na tuko tayari kumpokea, alisema Bashiru. Baada ya Lowassa kuingia Chadema, aliteuliwa kupeperusha bendera ya Umoja wa Katiba ya Wananchi Ukawa, ambao ni muunganiko wa vyama vya upinzani, kikiwamo CUF na NCCR-Mageuzi. Alitoa ushindani ambao hata hivyo, haukuweza kumzuia Rais Magufuli kutumwa na wananchi kwenda kuwatumikia akiwa Ikulu. Tangu Machi 1, mwaka jana, Lowassa ni mwanachama safi wa CCM.SUMAYE NAYE AMESHINDWA MFUPA WA CHADEMAWaziri Mkuu Mstaafu, Fredrick Sumaye, naye alikuwa mwanachama wa CCM hadi Agosti 22, 2015 alipojivua uanachama na kujiunga na siasa za upinzani. Sumaye naye, ameondoka Chadema Desemba 4, mwaka jana maana Chadema ina wenyewe.Aliyoyakuta huko, nadhani alitamani kuimba wimbo wa Fikiri Mimi Maskini, uvivu wangu nyumbani, ukiwa huu njiani, nakufa hapa kwa nini... Sadiki sasa anashiba, chakula kingi kwa baba... Wakati anatoka CCM kwenda upinzani, alinukuliwa akisema: Sitoki CCM labda eti nina hasira na CCM, au sikuchaguliwa kwa vile sikuteuliwa, na wala sitoki CCM ili kudhoofisha Chama Cha Mapinduzi, badala yake nakiimarisha.Akiwa katika upinzani Chadema, Sumaye alikuwa Mwenyekiti wa chama hicho, Kanda ya Pwani, lakini sasa akasema tangu siku hiyo, Desemba 4, 2019 yeye si mwanachama tena wa Chadema.Mwanasiasa huyo alionja joto ya jiwe katika siasa za upinzani baada ya kushindwa kupata kura katika Uchaguzi wa Mwenyekiti wa Chadema, Kanda ya Pwani aliyokuwa akiiongoza kwa wadhifa huo kwa kupigiwa kura 48 za hapana kati ya 76. Akasema: Nimelazimika kwa kulazimishwa kujiondoa Chadema na kuanzia sasa si mwana Chadema na sijiungi na chama chochote cha siasa. Nitakuwa tayari kutumika na chama chochote ikiwamo Chadema... nipo tayari kutumika kwa ushauri na chama kitakachonihitaji.Sumaye alikuwa waziri mkuu mstaafu wa pili kuhama chama tawala, CCM, kama alivyofanya Edward Lowassa, aliyejiunga CHADEMA Julai 2015 baada ya kutoteuliwa kuwa mgombea Urais wa Tanzania 2015 kupitia CCM. Hata hivyo, Lowassa alifanikiwa kuteuliwa na chama chake kipya CHADEMA kuwakilisha vyama vingine vinne vya Ukawa katika kiti hicho. Sumaye akasema amefikia uamuzi huo baada ya kuona hakuna demokrasia ya kweli ndani ya Chadema na kwamba, nafasi ya Mwenyekiti wa Chama ni nafasi ambayo haiguswi.Akasema: Nafasi ya Mwenyekiti haiguswi. Mimi nilitaka kuonesha kuwa hilo si kweli, lakini nilikuwa najidanganya. Nimefanyiwa figisu kwenye uchaguzi wa Kanda kisa niligusa kiti cha Uenyekiti Taifa.... Najua katika kujikosha yatakuwepo maneno kama kapewa fedha na CCM au ACT n.k, kama nilipokuja CHADEMA nilipewa pesa, basi na safari hii nimepewa fedha ingawa sijui na nani maana sijiungi na chama chochote.Kimsingi, uroho wa madaraka kwa baadhi ya viongozi wa juu wa vyama vya upinzani ufinyu wa demokrasia unaowafanya walio nje na wasiojua kilicho ndani kujiunga huko, ndio huwafanya wanaofika na kujionea mambo yalivyo, pengine wanatamani kutoka bila kuaga.Kingine kinachotajwa moja kwa moja kuwa sababu ya upinzani kujikaanga na kujijeruhi kisiasa mwaka 2019 , ni kulala usingizi huku ukivizia makosa ya serikali na chama tawala au majanga maafa ili kupata mada za kuzungumzia katika majukwaa, badala ya kutumika kwa tija usiku na mchana.  <topic>: KITAIFA 